ארצ'י מקאולי

ארצ'יבלד רנוויק "ארצ'י" מקאולי (אנגלית: Archibald Renwick "Archie" Macaulay; 30 ביולי 1915 - 10 ביוני 1993) היה שחקן ומאמן כדורגל סקוטי.

קריירה 
מקאולי נולד בעיירה פלקירק שבסקוטלנד, והחל את הקריירה שלו בגלאזגו ריינג'רס כאשר כבר בגיל 18 הוא הופך לשחקן הרכב קבוע. הוא שיחק בעמדת החלוץ השני, וזכה עם ריינג'רס בגביע הסקוטי בעונת 1935/1936 ובאליפות ליגת העל הסקוטית בעונה שלאחר מכן. ב-1937 הוא הועבר לווסטהאם יונייטד תמורת סכום של 6,000 לירות שטרלינג; הקריירה שלו הופרעה בעקבות מלחמת העולם השנייה, אך למרות זאת הוא הצליח לזכות עם ריינג'רס בטורניר גביע לא רשמי ולהשתתף בחמישה משחקים לא רשמיים של נבחרת סקוטלנד.

באוקטובר 1946 הוא חתם בברנטפורד. ב-12 באפריל 1947 הוא ערך את הופעת הבכורה הרשמית במדי הנבחרת, במשחק מול נבחרת אנגליה באצטדיון ומבלי. בתקופה זו הוא עבר לשחק בעמדת הקשר, ובסיום העונה ירד מועדון ברנטפורד לליגה השנייה. ביולי 1947 הוא הוחתם בארסנל תמורת סכום של 10,000 לירות שטרלינג. מקאולי ערך את הופעת הבכורה שלו בארסנל במשחק מול סנדרלנד ב-23 באוגוסט, ובעונתו הראשונה במועדון הוא השתתף ב-40 משחקי ליגה וזכה עמו באליפות.

בשתי העונות הבאות הוא השתתף כמעט בכל המשחקים, אם כי החמיץ את הניצחון בגמר גביע ה-FA ב-1950 לאחר שהמאמן טום ויטאקר בחר להעלות בהרכב את אלכס פורבס. מקאולי עזב לפולהאם ביוני 1950, לאחר שהשתתף ב-108 משחקים והבקיע שער אחד במשך שלוש עונות. בזמן ששיחק בארסנל הוא השתתף בשישה משחקי נבחרת נוספים. הוא שיחק בפולהאם במשך שלוש עונות, ולא הצליח למנוע את ירידת המועדון לליגה השנייה בסיום עונת 1951/1952. לאחר מכן הוא עבר למועדון גילדפורד סיטי, ועבד שם כמאמן-שחקן.

ב-1957 הוא החליף את טום פארקר כמאמן נוריץ' סיטי, והוביל את המועדון מהליגה השלישית לחצי גמר גביע ה-FA של 1959 במסע משחקים שהפתיע רבים, ולהעפלה לליגה השנייה בעונה שלאחר מכן. ב-1961 הוא עבר לווסט ברומיץ' אלביון, אך לא זכה להצלחה רבה בשנתיים שעבד שם והוביל את המועדון למרכז הטבלה בלבד.

משרתו האחרונה בתחום האימון הייתה בברייטון אנד הוב אלביון, והוא עבד שם בין 1963 ל-1968, כאשר ב-1965 המועדון העפיל מהליגה הרביעית. לאחר מכן הוא עזב את אימון הכדורגל, ועבד כשוטר תנועה.

לקריאה נוספת
 פיל סואר ומרטין טיילר, The Official Illustrated History of Arsenal, המלין, 2005 ()

קישורים חיצוניים

כדורגלנים סקוטים
חלוצי כדורגל סקוטים
קשרי כדורגל סקוטים
כדורגלני גלאזגו ריינג'רס
כדורגלני וסטהאם יונייטד
כדורגלני ברנטפורד
כדורגלני ארסנל
כדורגלני פולהאם
מאמני כדורגל סקוטים
מאמני נוריץ' סיטי
מאמני וסט ברומיץ' אלביון
מאמני ברייטון אנד הוב אלביון
בריטים שנולדו ב-1915
בריטים שנפטרו ב-1993